**Башҡорт теле. 9 кл.(Асыҡ дәрес)**

**Тема:**Телмәр үҫтереү.

**Маҡсат:**1)төрлө сығанаҡтарҙан фәһем эҙләү,аҡыл туплау;

2)фекерҙе дөрөҫ формалаштырыу,грамоталы яҙыу күнекмәләрен үҫтереү;

3)иҫбатлау,дәлилләү,һығымта яһау күнекмәләрен булдырыу;

4)кеше фекеренең кире яҡтарын күрһәтеү,үҙеңә,үҙ аҡылыңа таянып йәшәүҙең мөһимлеген асыу,үҙ тормошоңа үҙең хужа булыу теләге,яуаплылыҡ тойғоһо тәрбиәләү.

**Йыһазландыры**у.Афоризмдар,риүәйәт,әйтем-мәҡәлдәр,компьютер.

Дәрес барышы.

**1.Ойоштороу өлөшө.**

Сәләмләү.Дежур уҡыусы һүҙе.Дата, теманы яҙыу.

**2.Дәрес темаһы һәм маҡсаты менән таныштырыу**.

-Беҙ бөгөн төрлө сығанаҡтарҙан аҡыл йыябыҙ.

Йүгереп ҡуян ҡыуалар,ултырып аҡыл йыялар,тиһә лә халыҡ,беҙ тик кенә ултырмаясаҡбыҙ.Бөгөн беҙ уҡыйбыҙ ҙа ,яҙабыҙ ҙа,һөйләйбеҙ,иҫбатлайбыҙ,дәлилләйбеҙ,һығымта яһайбыҙ,уйлайбыҙ,эҙләйбеҙ.Дәрестең девизы:

*Уй төбөндә алтын бар,уйлай белһәң, табырһың.*

*Мәҡәл.*

Яҙып ҡуйығыҙ.

-Нимә табырға тейешбеҙ?(...)Алтын нимә ул?(...)Аҡылды алтын тип әйтеү ниндәй тел сараһы?(...)

*Аҡыл-алтын(метафора)*

-Аҡылды ҡайҙан эҙләргә һуң?(...)

**3.Афоризмдар менән эшләү.**

1.**-**Таҡтала яҙылған һүҙҙәрҙе уҡығыҙ.Нимә яҙылған?(...)Нимә ул афоризм?(...)

*Йәмәғәтселек фекеренә ҡарарға ярамай,ул маяҡ түгел,ул алдаштырғыс ут.*

*Андре Моруа.(франц. яҙыусыһы)*

1)билдәләнгән һүҙҙәрҙең мәғәнәһен аңлатығыҙ.

**Һүҙлек эше.** *Йәмәғәтселек-халыҡ,кешеләр төркөмө.*

*Маяҡ-караптарға юл күрһәтеүсе бейек ҡоролма.*

2)фекерҙе асыҡлағыҙ.

-Ни өсөн кешеләрҙең фекеренә ҡараға ярамай,ти?Һеҙ был фекер менән килешәһегеҙме?Берәй миҫал менән дәлилләй алаһығыҙмы?(...)

(Үҫмерҙәр араһында бигерәк йыш осраған күренеш:берәй төркөм йыйылһа,үҙҙәренең ҡағиҙәләрен уйлап табалар һәм башҡаларҙы шул ҡағиҙәләргә буйһондорорға тырышалар...(фекерҙе дауам иттерегә мөмкин)

Ниндәй аҡыл бар был һүҙҙәрҙә?(...) Афоризмды ситләтелгән телмәр рәүешендә яҙығыҙ.Инеш һүҙ ҡулланығыҙ.

*Француз яҙыусыһы Андре Моруа әйткәнсә,йәмәғәтселек фекеренә ҡараға ярамай,ул маяҡ түгел,ул алдаштырғыс ут.*

*Кеше һүҙе,Андре Моруа фекеренсә,дөрөҫ юлды күрһәтмәй,киреһенсә, аҙаштыра ғына.*

*Андре Моруа йәмәғәтселек фекеренә ҡарарға ярамай ,ти.Уның әйтеүенсә,кеше һүҙе аҙаштырыуы мөмкин.*

**4.** **«Ата,ул һәм ишәк»риүәйәте.Видео ҡарау.**

2.-Ә хәҙер бер риүәйәт ҡарап алайыҡ.Иғтабар менән тыңлағыҙ.

Риүәйәт аҙағына етмәйенсә туҡтатыу.

-Атаһы улына нимә тип әйткән?(...)

Тыңлап бөтөү.

-Нисә тапҡыр туҡтай сәйәхәтселәр? Ни өсөн әле береһе,әле икенсеһе ишәккә атлана?

Йөкмәткеһен терәк һүҙҙәр ҡулланып һөйләү.

*Аталы-уллы,сәйәхәт,ҡарт атаһын,баланы йәлләмәй,бахыр ишәк,ике иҫәр,төрлө фекер,үҙебеҙ белгәнсә.*

Ниндәй фәһем алырға була был риүәйәттән?(...) Шул аҡылды үҙегеҙсә ябай ғына һәм йыйнаҡ итеп яҙығыҙ. Кем оҫтараҡ әйтер?

*Кеше һүҙе күп булыр,үҙеңсә йәшә.*

3.Тағы бер фекер:

*Кеше фекеренең әһәмиәте юғалғандан башлап,азатлыҡҡа юл асыла.*

*(авторы билдәһеҙ)*

1)фекерҙе тура телмәрле һөйләм итеп яҙып алағыҙ.

*Бер аҡыл эйәһе әйткән:... Кемдер әйткән:...*

1)билдәләнгән һүҙгә синоним табығыҙ.

**Һүҙлек эше.** *Әһәмиәте-баһаһы,кәрәклеге,мөһимлеге.*

2)фекерҙе асыҡлау.Берәй миҫал менән (әҙәбиәттән) иҫбатлау.

Ғ.Сәләм «Шоңҡар» поэмаһы.Әхмәт образы.

Был афоризмдар,көнсығыш риүәйәте бер-береһе менән ауаздашмы?Ни өсөн?(...) Дөрөҫ,тема уртаҡ-кеше фекере.Ләкин һәр береһендә кеше фекере тураһында ниндәйҙер айырма бар.Ни өсөн кеше фекеренә ҡарарға ярамай,ти Андре Моруа? Риүәйәт? Билдәһеҙ автор? Яуапты эйәртеүле ҡушма һөйләм формаһында яҙайыҡ.

*Кеше фекере менән йәшәргә ярамай,сөнки ул аҙаштыра,икеләндерә,сикләй.*

Был темаға әллә күпме аҡыллы фекерҙәр табырға була.Миҫалдар уҡыу.

Боронғо Рим фәйләсүфе Цицерон былай ти: “*Һиңә үҙеңдән башҡа дөрөҫ кәңәш биреүсе юҡ.”*

*-Һинеңсә?*

....Тейлор Минсон фекере: “*Кем генә булһам да,насар һөйләүселәр табылыр.Үҙең булып ҡалыу- иң шәбе.”*

*-Үҙең ни әйтерһең?*

Будда “*аҡылың,аңың,зиһенең менән килешмәгән нәмәләргә,кемдән ишетеүеңә ҡарамаҫтан, ышанмаҫҡа һәм ҡабул итмәҫкә “* саҡыра.

*-Зиһен ҡабул итмәҫтәй нәмәләр бармы?*

*(Суицидҡа килтереүсе сайттар эшмәкәрлеге)*

Ә халыҡ нимә ти икән был турала? Әйҙәгеҙ халыҡ аҡылын тыңлайыҡ.Сылбыр менән уҡыу.

**5.Әйтем-мәҡәлдәр**.

*\*Кеше аҡылын ишет,үҙ аҡылың менән эш ит.*

*\*Кеше артынан барма,һыуға төшөрһөң.*

*\*Кеше аҡылы менән оҙаҡ бармаҫһың.*

*\*Кеше йырын йырлайым тип,үҙ йырыңды онотма.*

*\*Кеше кәңәшен тыңла,үҙеңдекен тот.*

*\*Үҙе белмәгән кешегә өйрәтер.*

*\*Үҙ аҡылың үҙеңә алтын.*

*\*Үҙ аҡылың-үҙәк менән бау,*

*Кеше аҡылы-кешән менән тышау.*

Кемгә ҡайһы мәҡәл нығыраҡ оҡшаны? Һуңғы мәҡәлде нисек аңларға?

**Һүҙлек эше.**

*Үҙәк-күсәр,нимәнеңдер уртаһы.*

*Кешән-йылҡы малының алғы аяғын артҡы аяғының бөгәр өҫтөнә тарттырып бәйләгән бау.*

**6.Йомғаҡлау.**

Бөгөнгө дәрестең әһәмиәте бармы? Ниндәй? Ҡайҙан аҡыл йыйырға була?Әйтем-мәҡәлдәр,афоризмдар имтихан эштәрендә ярҙам итә аламы?

**7.Баһалау.**

**8.Өйгә эш.**

Дәрес материалдарын ҡулланып,фекерләү тибындағы инша яҙ. (Инша өлөштәрен иҫкә төшөрөү. Тезис, иҫбатлау,һығымта.)

1.Боронғо Рим фәйләсүфе Цицерон былай ти *һиңә үҙеңдән башҡа дөрөҫ кәңәш биреүсе юҡ.*

2.Америка актрисаһы Тейлор Минсон фекеренсә  *кем генә булһаң да,насар һөйләүселәр табылыр.Үҙең булып ҡалыу- иң шәбе.*

3.Бөйөк аҡыл эйәһе Будда а*ҡылың,аңың,зиһенең менән килешмәгән нәмәләргә,кемдән ишетеүеңә ҡарамаҫтан,хатта мин әйтһәм дә, ышанма һәм ҡабул итмә ти.*

**5.Әйтем-мәҡәлдәр**.

*\*Кеше аҡылын ишет,үҙ аҡылың менән эш ит.*

*\*Кеше артынан барма,һыуға төшөрһөң.*

*\*Кеше аҡылы менән оҙаҡ бармаҫһың.*

*\*Кеше йырын йырлайым тип,үҙ йырыңды онотма.*

*\*Кеше кәңәшен тыңла,үҙеңдекен тот.*

*\*Үҙе белмәгән кешегә өйрәтер.*

*\*Үҙ аҡылың үҙеңә алтын.*

*\*Үҙ аҡылың-үҙәк менән бау,*

*Кеше аҡылы-кешән менән тышау.*